Šis raksts ir par apdzīvotu vietu Rojas pagastā. Par citām jēdziena **Rude** nozīmēm skatīt nozīmju atdalīšanas lapu.

**Rude** ir ciems Talsu novada Rojas pagastā, pagasta otra lielākā apdzīvotā vieta. Izvietojies pagasta vidusdaļā Rojas upes un Rudiķvalka krastā pie autoceļa P126 5 km no pagasta centra Rojas, 32 km no novada centra Talsiem un 149 km no Rīgas. Ciema robežās iekļauti arī dažkārt par atsevišķām apdzīvotām vietām uzskatītie Apšuciems, Birziņciems, Purvciems, Kalvciems un Vilkastciems.

Apdzīvotā vieta, kas dažādos laikos saukusies arī **Ruda**, **Rudesmuiža**, **Rojupe** (padomju laikā), izveidojusies pie kādreizējās Rudes (*Vorwerk Rudden*) pusmuižas, Lubezeres pagasta valdes un Valdgales—Rojas šaursliežu dzelzceļa (stacija Rudiķis jeb Rudiķi). Ciems ievērojami izaudzis pēckara gados, kad Rude (tolaik — Rojupe) bija padomju saimniecības «Rojupe» centrālais ciemats. Rudē atrodas Bērnu un jauniešu iniciatīvu centrs «Varavīksne», bērnudārzs, viesnīca «Rojupe» un divi veikali.

Vēsture
-------

Ciemā atradās Lubezeres muižas pusmuiža. Līdz 1949. gadam Rude atradās Lubezeres pagastā. Šeit atradās pagasta valde, kā arī pagastskola un divas krejotavas. Cauri ciemam gāja Valdgales—Rojas šaursliežu dzelzceļš.

Kolhozs «Rojupe» dibināts 1949. gada 11. aprīlī un tā bija viena no mazākajām saimniecībām Talsu rajonā. Kolhozā «Rojupe» bija vien 2049 hektāru lauksaimniecībā izmantojamās zemes un pārtikusi saimniecība ar augstu intensitāti piena un gaļas ražošanā. Pirmais kolhoza «Rojupe» priekšsēdētājs bija Ernests Gūtšmits, kas kolhoza «Rojupe» priekšsēdētāja pienākumus pildīja no 1949. gada līdz 1980. gadam. Kopš 1980. gada līdz Latvijas valsts neatkarībai kolhoza «Rojupe» priekšsēdētāja pienākumus pildīja Juris Kokins.

Kolhoza sākumā bija jāveic daudz meliorācijas darbu, lai iegūtu derīgu un auglīgu zemi.

1951. gadā pusducis vīru ar lāpstām sāka rakt grāvjus. Sākotnējā melioratoru grupā strādāja Alfons Dambiņš, Ernests Derkevics un Edgars Tomsons. Jau pirmajā gadā tika nosusināti 3 ha Velkuma pļavu un pamazām uzvarēts Aslicas purvs. Rezultātā saimniecībā tika nomeliorēts 91% lauksaimniecībā izmantojamās zemes ar novērtējumu 40,1 balle. Šie rezultāti bija vieni no augstākajiem rajonā.

Divdesmitajā kolhoza pastāvēšanas gadā ciematā jau bija uzceltas 30 savrupmājas. Kolhozā «Rojupe» bija daudznozaru saimniecība, kurā augkopība bija pakārtota piena un gaļas lopkopības vajadzībām. Veiksmīgi tika audzēti un pārstrādāti dārzeņi.

1984. gadā saimniecība pirmo reizi ieguva vairāk nekā pusmiljonu rubļu peļņas.

1987. gadā kolhozā "Rojupe" dzīvoja ap 735 iedzīvotājiem.

Saimniecībā bija 55 dažādu marku traktori, 38 automašīnas, no tām 17 kravas automašīnas, 7 graudu un pāris kartupeļu kombainu. Pati pirmā kolhoza automašīna bija GAZ-51, kas tika uzticēta Visvaldim Plancim.

Kolhozā «Rojupe» viena no pirmajām būvēm bija putnu kūts, kas tika uzcelta 1950. gadā, jau pēc pāris gadiem uzcēla govju fermu Jaunupēs. Sakarā ar saimniecības centru nepamatoto iedalījumu perspektīvajos un neperspektīvajos kolhozos no 1970. līdz 1980. gadam neļāva celt jaunbūves. 1984. gadā tika uzcelts 21 dzīvokļa nams, 1988. gadā tika uzcelta 27 dzīvokļu ēka. 1987. gadā ekspluatācijā tika nodots bērnudārzs un sākumskola ar 3 klasēm, vēlāk tika uzcelta viesnīca un klubs «Rojupe».

Iedzīvotāji
-----------

### Iedzīvotāju skaita izmaiņas

Esošajās robežās, pēc CSP un OSP datiem.

Iedzīvotāju skaita izmaiņas| 

| Gads | Iedz. | ±% |
| --- | --- | --- |
| 1970 | 269 | —     |
| 1979 | 361 | +34.2% |

 | 

| Gads | Iedz. | ±% |
| --- | --- | --- |
| 1989 | 540 | +49.6% |
| 2000 | 626 | +15.9% |

 | 

| Gads | Iedz. | ±% |
| --- | --- | --- |
| 2011 | 554 | −11.5% |
| 2021 | 497 | −10.3% |

 |
|  |

Atsauces
--------

1. ↑  «Vietvārdu datubāze: Informācija par Rudi». *Latvijas Ģeotelpiskās informācijas aģentūra*.
2. ↑  Rojas novada teritorijas plānojums. Plānotā izmantošana[novecojusi saite]
3. ↑  Latvijas ceļu karte. Mērogs 1:200 000. Šoseju un zemesceļu departaments. 1940. Rīga
4. ↑  LĢIA vietvārdu datubāze
5. ↑  *Latvijas pagasti. Enciklopēdija*. Rīga : A/S Preses nams. 2001—2002. ISBN 9984-00-412-0.
6. ↑  Arveds Švābe, Aleksandrs Būmanis, Kārlis Dišlers. *Latviešu konversācijas vārdnīca, 13. sējums*. Rīga : A. Gulbja apgāds, 1936.
7. ↑  *Talsu rajona kolkozs "Rojupe"*. Rīga : *Avots*. 1989.
8. ↑  OSP

|  |  |  |  |
| --- | --- | --- | --- |
| 

| * s
* d
* l
Rojas pagasta ciemi Rojas pagasta ģerbonis |
| --- |
|  |
| 
* Aizklāņi
* Birziņciems
* Dižmežciems
* Ģipka
* Kaltene
* Lakšciems
* Mazupciems
* Melnsils
* Purciems
* Pūrciems
* **Roja**
* Rude
* Valgalciems
* Vilkastciems
* Žocene

 |

 |